CELEX: 
Language: fi
Date: 2021-06-22 00:00:00
Title: KOMISSION DELEGOITU ASETUS (EU) …/…, asetuksen (EU) 2016/1139 täydentämisestä Itämeren lohen purkamisvelvoitetta koskevista eritelmistä vuosiksi 2021–2023

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Yksi yhteisen kalastuspolitiikan (YKP) keskeisistä tavoitteista on saaliiden poisheittämisen lopettaminen asteittain kaikissa Euroopan unionin (EU) kalastuksissa ottamalla käyttöön yhteisestä kalastuspolitiikasta annetun asetuksen (EU) N:o 1380/2013
                  1
                mukainen saaliiden purkamista koskeva velvoite. Tarkoituksena on parantaa käytettävissä olevien luonnonvarojen hyödyntämistä sekä täyttää julkiset odotukset myyntikelpoisen kalan mereen takaisin heittämistä koskevan käytännön lopettamiseksi. Viimeisintä yhteisen kalastuspolitiikan uudistusta varten suoritetussa vaikutustenarvioinnissa
                  2
                todettiin suurten poisheitettyjen määrien olevan merkittävä yhteisen kalastuspolitiikan ympäristökestävyyttä heikentävä tekijä. Poisheitetyt saaliit ovat edelleen ongelma monissa Itämeren kalastuksissa
                  3
               .
            
            
               Purkamisvelvoite Itämerellä kattaa kaikki lajit, joihin sovelletaan YKP-perusasetuksen 15 artiklan 1 kohdan mukaisia saalisrajoituksia. Mainitussa asetuksessa säädetään myös useista purkamisvelvoitteen täytäntöönpanoa helpottavista säännöksistä, erityisesti erityisjoustomekanismeista, jotka on aktivoitava joko monivuotisilla suunnitelmilla tai, jos monivuotisia suunnitelmia ei ole, niin sanotuilla poisheittämissuunnitelmilla. Poisheittämissuunnitelmat ovat väliaikaisia, kolme vuotta kestäviä toimenpiteitä, jotka voidaan uusia kerran. Itämeren lohen kattavat väliaikaiset poisheittämissuunnitelmat hyväksyttiin vuosina 2014
                  4
                ja 2017
                  5
               . Viimeisimmän poisheittämissuunnitelman voimassaolo päättyy 31. joulukuuta 2020. 
            
            
               Purkamisvelvoitteen täytäntöönpanon helpottamiseksi Itämerta koskevan monivuotisen suunnitelman
                  6
               , sellaisena kuin se on muutettuna asetuksella (EU) 2020/1781
                  7
               , 7 artiklan 1 kohdan a alakohdassa siirretään komissiolle valta hyväksyä jäsenvaltioiden yhteisen suosituksen perusteella poikkeuksia purkamisvelvoitteen soveltamisesta kaikkien niiden lajien osalta, joihin sovelletaan purkamisvelvoitetta ja jotka kuuluvat monivuotiseen suunnitelmaan, lohi mukaan lukien, jos on tieteellistä näyttöä korkeasta eloonjäämisasteesta, ottaen huomioon pyydysten, kalastuskäytäntöjen ja ekosysteemin ominaisuudet. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Itämeren alueen jäsenvaltiot perustivat alueellisen lähestymistavan täytäntöönpanoa varten alueellisen BALTFISH-foorumin. 
            
            
               Laatiessaan yhteistä suositusta BALTFISH kuuli Itämeren neuvoa-antavaa toimikuntaa (BSAC). 
            
            
               BALTFISH toimitti 12. toukokuuta 2020 yhteisen suosituksen, jossa se pyysi jatkamaan lohen korkeaan eloonjäämisasteeseen perustuvaa poikkeusta, lukuun ottamatta sellaisilla ponttonirysillä pyydettyä lohta, joihin ei ole kiinnitetty solmutonta pussia. Lisäksi istutetun lohen kokonaismäärä olisi pidettävä alhaisena. 
            
            
               STECF:n asiantuntijatyöryhmä 20-04 arvioi toimitetut asiakirjat 18.–22. toukokuuta 2020
                  8
               . STECF totesi, että yhteisen suosituksen mukaan nykyisen poikkeuksen piiriin kuuluvista pyydyksistä poisheitetyn lohen määrä oli 0,7–4,3 prosenttia vuosina 2017–2019. Yhteisen suosituksen tueksi toimitetut uudet tiedot koskevat pääasiassa ponttonirysiä, joissa on kiinnitettynä solmuton pussi. Ponttonirysien osalta STECF totesi, että toimitetun tutkimuksen mukaan ponttonirysillä, joihin ei ole kiinnitetty solmutonta pussia, eloonjäämisaste on 29 prosenttia, ja 52 prosenttia, jos niihin on kiinnitetty tällainen pussi. STECF totesi myös, että tutkimuksen mukaan (suhteellisen korkea) kuolevuus johtui poikkeuksellisen korkeasta luonnollisesta kuolevuudesta (22 prosenttia) tutkimusalueella. STECF totesi näytön osoittavan, että ponttonirysät, joihin on kiinnitetty solmuton pussi, voivat olla hellempiä lohille, jotka päästetään mereen käsittelyn jälkeen. Loukkurysäkalastuksen osalta STECF totesi, että lohi on mahdollista poistaa varovasti pyydyksen ”kalapussista” yksitellen (käsin) ja vapauttaa. STECF viittasi lisäksi rysillä pyydetyn lohen eloonjäämisasteesta esitettyyn tutkimukseen
                  9
               , jossa pyynti-/vapautusasteeksi arvioitiin 89 prosenttia. STECF totesi lisäksi, että se oli vuotta 2014 koskevassa aiemmassa arvioinnissaan
                  10
                todennut, että loukku- ja vannerysien osalta näyttö osoittaa, että välitön poisheiton kuolevuus on tyypillisesti alle 10 prosenttia. STECF totesi kuitenkin, että mertojen ja paunettien osalta ei ollut riittävästi näyttöä, mutta piti kohtuullisena olettaa, että kuolevuus olisi myös alhainen. 
            
            
               STECF:n arvioinnin jälkeen komissio pyysi BALTFISH-foorumia harkitsemaan uudelleen poikkeuksen tarvetta, kun otetaan huomioon poisheitetyn lohen erittäin alhainen määrä, ja jos poikkeus halutaan säilyttää, ilmoittamaan, mitä BALTFISH piti mereen vapautettavan lohen alhaisena tasona. BALTFISH vastasi 15. syyskuuta 2020 ja lähetti 8. syyskuuta 2020 tarkistetun yhteisen suosituksen, jossa korostettiin, että poikkeus kannusti käyttämään valikoivampia ja vaikutuksiltaan vähäisempiä pyydyksiä muiden lajien kuin lohen kalastuksessa. Lisäksi yhteisessä suosituksessa todettiin, että poikkeus voisi vähentää lintu- ja nisäkässivusaaliita ja että joillakin alueilla se mahdollistaisi luonnonlohikantojen suojelun siten, että vapautetaan pyydettyä luonnonlohta ja pidetään ainoastaan kasvatettua lohta. Poikkeus helpottaisi myös kiintiöiden hallinnointia erityisesti antamalla kalastajille mahdollisuuden vapauttaa luonnonlohta ja pitää samalla kasvatettua lohta. BALTFISH ehdotti myös poikkeuksen rajoittamista kahdeksaan prosenttiin kunkin jäsenvaltion vuosittaisesta lohikiintiöstä. Tämä rajoitus vähentäisi entisestään poikkeuksen mahdollisia kielteisiä vaikutuksia kantaan.
            
            
               Näiden lisäksi BATFISH lähetti 16. maaliskuuta 2021 päivätyn yhteisen suosituksen toisen tarkistuksen ottaakseen huomioon edellä mainitun STECF:n arvion EWG 20-04 merroista ja pauneteista. Merrat eivät enää sisälly yhteiseen suositukseen. Paunettien osalta BALTFISH selitti, että ne ovat loukkurysien alaryhmä ja ne on sisällytetty STECF:n vuonna 2014 arvioimaan vuoden 2006 tutkimukseen, vaikka paunetteja ei siinä nimenomaisesti mainittu. Käynnissä on myös lisätutkimuksia, joista saatavat merkitykselliset tiedot toimitetaan STECF:n arviointia varten toukokuuhun 2023 mennessä. Lopuksi BALTFISH muutti poikkeuksen rajoittamisen kahdeksaan prosenttiin kunkin jäsenvaltion lohikiintiön vuotuisista lohisaaliista. Kalastus- ja vesiviljelyalan asiantuntijaryhmän kuulemisen yhteydessä huomautettiin, että kuten yhteisessä suosituksessa todetaan, poikkeuksen soveltamisalan osalta mallina olisi oltava vuonna 2014 hyväksytty poikkeus eikä vuonna 2017 hyväksytty poikkeus, koska lohta mahdollisesti pyydetään sivusaaliina kaikessa Itämeren kalastuksessa, jossa käytetään poikkeuksen piiriin kuuluvia pyydystyyppejä.   
            
            
               STECF:n arvioinnin, tarkistetun yhteisen suosituksen ja komission yksiköiden sisäisen arvioinnin perusteella komissio katsoo, että toimitettu yhteinen suositus on edellä esitetyn mukaisesti asetuksen (EU) 2016/1139 7 artiklan 1 kohdan a alakohdan ja asetuksen (EU) N:o 1380/2013 15 artiklan 4 kohdan b alakohdan mukainen. Poikkeuksen olisi kuitenkin oltava ajallisesti rajoitettu, ja STECF:n ehdottamat lisätiedot olisi toimitettava hyvissä ajoin ennen poikkeuksen voimassaolon päättymistä. Toimitetut tiedot otetaan huomioon arvioitaessa eri pyydystyyppejä koskevan poikkeuksen mahdollista jatkamista. 
            
            
               Komission delegoidun asetuksen (EU) 2018/211 mukaisen lohen eloonjäämisasteeseen perustuvan poikkeuksen voimassaolo päättyi 31. joulukuuta 2020. Poikkeuksella on suora vaikutus unionin alusten kalastuskauden suunnitteluun ja siihen liittyvään taloudelliseen toimintaan. Oikeudellisen jatkuvuuden varmistamiseksi tätä asetusta on sen vuoksi aiheellista soveltaa takautuvasti 1. päivästä tammikuuta 2021.
            
            
               3.
                     DELEGOIDUN SÄÄDÖKSEN OIKEUDELLINEN SISÄLTÖ
            
            
               Ehdotetun toimen lyhyt kuvaus
            
            
               Pääasiallinen oikeudellinen toimi on hyväksyä toimenpiteet, joilla voidaan helpottaa purkamisvelvoitteen täytäntöönpanoa. Asetuksessa täsmennetään lajit ja kalastukset, joiden osalta sovelletaan erityistoimenpiteitä ja korkeaan eloonjäämisasteeseen perustuvia poikkeuksia. 
            
            
               Oikeusperusta
            
            
               Euroopan parlamentin ja neuvoston asetuksen (EU) 2016/1139 7 artiklan 1 kohdan a alakohta.
            
         
         
            
               Toissijaisuusperiaate
            
            
               Ehdotus kuuluu Euroopan unionin yksinomaiseen toimivaltaan.
            
            
               Suhteellisuusperiaate
            
            
               Ehdotus kuuluu asetuksen (EU) 2016/1139 7 artiklan 1 kohdan a alakohdan nojalla komissiolle siirretyn toimivallan soveltamisalaan, eikä ehdotuksessa ylitetä sitä, mikä on tarpeen sen tavoitteiden saavuttamiseksi.
            
            
               Toimintatavan valinta
            
            
               Ehdotettu sääntelytapa: komission delegoitu asetus.
            
            
               Muut vaihtoehdot eivät soveltuisi seuraavista syistä: Komissiolle on annettu valta hyväksyä delegoiduilla säädöksillä purkamisvelvoitetta koskevia poikkeuksia, jotka perustuvat korkeaan eloonjäämisasteeseen. Jäsenvaltiot, joilla on välitön kalastuksenhoitoetu, toimittivat yhteisen suosituksen. Yhteisessä suosituksessa linjatut ja tähän ehdotukseen sisältyvät toimenpiteet perustuvat parhaisiin käytettävissä oleviin tieteellisiin lausuntoihin ja täyttävät kaikki asetuksen (EU) N:o 1380/2013 18 artiklan 5 kohdassa vahvistetut asiaa koskevat vaatimukset.
            
            
               KOMISSION DELEGOITU ASETUS (EU) …/…,
            
            
               annettu 22.6.2021,
            
            
               asetuksen (EU) 2016/1139 täydentämisestä Itämeren lohen purkamisvelvoitetta koskevista eritelmistä vuosiksi 2021–2023
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon Itämeren turska-, silakka- ja kilohailikantoja ja näitä kantoja hyödyntäviä kalastuksia koskevasta monivuotisesta suunnitelmasta, neuvoston asetuksen (EY) N:o 2187/2005 muuttamisesta ja neuvoston asetuksen (EY) N:o 1098/2007 kumoamisesta 6 päivänä heinäkuuta 2016 annetun Euroopan parlamentin ja neuvoston asetuksen (EU) 2016/1139
                  11
                ja erityisesti sen 7 artiklan 1 kohdan a alakohdan,
            
            
               sekä katsoo seuraavaa:
            
            
               (1)Asetuksella (EU) N:o 1380/2013
                  12
                pyritään lopettamaan asteittain saaliiden poisheittäminen kaikessa unionin kalastuksessa ottamalla käyttöön purkamisvelvoite, joka koskee saalisrajoitusten alaisten lajien saaliita. 
            
            
               (2)Asetuksen (EU) N:o 1380/2013 15 artiklan 1 kohdan a alakohdan mukaisesti purkamisvelvoitetta sovelletaan Itämerellä lohen kalastukseen 1 päivästä tammikuuta 2015. 
            
            
               (3)Asetuksen (EU) N:o 1380/2013 15 artiklan 6 kohdan mukaan komissio voi mainitun asetuksen 9 artiklan nojalla laadittujen monivuotisten suunnitelmien puuttuessa hyväksyä poisheittämissuunnitelmat, joissa täsmennetään purkamisvelvoitteen täytäntöönpanon yksityiskohdat, ensin kolmen vuoden ajanjaksoksi, jota voidaan vielä jatkaa toisella kolmen vuoden jaksolla. Poisheittämissuunnitelmat hyväksytään yhteisten suositusten perusteella, jotka jäsenvaltiot laativat kuultuaan asianomaisia neuvoa-antavia toimikuntia.
            
            
               (4)Komission delegoidulla asetuksella (EU) N:o 1396/2014
                  13
                vahvistettiin Itämeren lohta, silakkaa, kilohailia ja turskaa koskeva poisheittämissuunnitelma. Poisheittämissuunnitelmaan sisältyy poikkeus erityisesti lohen purkamisvelvoitteesta, koska kyseisen lajin osalta on näyttöä korkeasta eloonjäämisasteesta, kuten asetuksen (EU) N:o 1380/2013 15 artiklan 4 kohdan b alakohdassa edellytetään. Asetuksen (EU) N:o 1396/2014 voimassaolo päättyi 31 päivänä joulukuuta 2017. Mainittu Itämeren lohta koskeva poikkeus uusittiin komission delegoidulla asetuksella (EU) 2018/211
                  14
               , jonka voimassaolo päättyi 31 päivänä joulukuuta 2020. 
            
            
               (5)Asetuksessa (EU) 2016/1139 vahvistetaan Itämerellä kalastettavia kantoja koskeva monivuotinen suunnitelma ja säädetään kyseisten kantojen, myös lohen, purkamisvelvoitteen täytäntöönpanoa koskevista yksityiskohdista. Mainitun asetuksen 7 artiklan 1 kohdan a alakohdassa siirretään komissiolle valta antaa delegoituja säädöksiä, joilla täydennetään asetusta määrittämällä korkeaan eloonjäämisasteeseen liittyvän purkamisvelvoitteen yksityiskohdat.
            
            
               (6)Latvialla, Liettualla, Puolalla, Ruotsilla, Saksalla, Suomella, Tanskalla ja Virolla on Itämerellä välitön kalastuksenhoitoetu. Itämeren neuvoa-antavaa toimikuntaa kuultuaan kyseiset jäsenvaltiot toimittivat komissiolle yhteisen suosituksen
                  15
                12 päivänä toukokuuta 2020. Asiaankuuluvilta tieteellisiltä elimiltä saatiin tieteelliset lausunnot. Yhteistä suositusta tarkistettiin 8 päivänä syyskuuta 2020 ja 16 päivänä maaliskuuta 2021.
            
         
         
            
               (7)Muutetussa yhteisessä suosituksessa ehdotetaan, että komission delegoidussa asetuksessa (EU) 2018/211 säädettyä poikkeusta purkamisvelvoitteesta tietyillä passiivisilla pyydyksillä pyydetyn lohen osalta olisi sovellettava edelleen 31 päivän joulukuuta 2020 jälkeen. Näin kannustetaan käyttämään valikoivampia ja vaikutuksiltaan vähäisempiä pyydyksiä muiden lajien kuin lohen kalastuksessa. Lisäksi poikkeus voisi vähentää lintu- ja nisäkässivusaaliita. Joillakin alueilla se helpottaisi myös kiintiöiden hallinnointia ja mahdollistaisi luonnonlohikantojen suojelun siten, että vapautetaan pyydettyä luonnonlohta ja pidetään ainoastaan kasvatettua lohta. Mertoja ei kuitenkaan enää pitäisi sisällyttää poikkeukseen, ja paunettien osalta olisi otettava huomioon ainoastaan ne, joihin on kiinnitetty solmuton pussi (”Vittjanpåse”). Lisäksi yhteisessä suosituksessa ehdotetaan, että poikkeus olisi rajoitettava kahdeksaan prosenttiin kunkin jäsenvaltion lohikiintiön vuotuisista saaliista, jotta poikkeuksen mahdollisia kielteisiä vaikutuksia kantaan voidaan edelleen vähentää. Kalastus- ja vesiviljelyalan asiantuntijaryhmän kuulemisen yhteydessä todettiin, että kuten yhteisessä suosituksessa todetaan, poikkeuksen olisi koskettava sellaista lohta, joka pyydetään asianomaisia passiivisia pyydyksiä käyttävässä kalastuksessa.
            
            
               (8)Tieteellis-teknis-taloudellinen kalastuskomitea (STECF) tarkasteli yhteisessä suosituksessa esitettyä tieteellistä näyttöä.
                  16
                STECF palautti mieliin loukku- ja vannerysistä aiemmin tekemänsä arvion
                  17
               , mutta muistutti, että tarvitaan lisätietoja, jotta mertojen ja paunettien osalta tehdyt eloonjäämisasteeseen liittyvät oletukset voidaan vahvistaa. Tämän perusteella merrat eivät enää sisälly tarkistettuun yhteiseen suositukseen. Kyseiset jäsenvaltiot myös selittivät, että aiemmin toimitetut tiedot kattoivat paunetit, vaikka niitä ei nimenomaisesti mainittu asianomaisessa tutkimuksessa, ja että pauneteista tehdään lisätutkimuksia. Sen vuoksi jäsenvaltiot sitoutuivat toimittamaan ennen tämän delegoidun säädöksen voimassaolon päättymistä lisätietoja pauneteilla pyydetyn lohen eloonjäämisasteesta. Kun otetaan huomioon, että STECF on aiemmassa arvioinnissaan todennut, että paunettien toimintaperiaate muistuttaa loukku- ja vannerysien periaatetta ja että jäsenvaltiot ovat yhteisessä suosituksessa sitoutuneet tekemään lisätutkimuksia, poikkeuksen soveltamista olisi jatkettava. Ponttonirysien osalta STECF totesi, että ne ovat mahdollisesti hellempiä pyydyksiä silloin, kun niihin on kiinnitetty solmuton pussi, kuin silloin, jos niissä ei ole tällaista pussia. Tulokset osoittavat, että kiinnitetyllä solmuttomalla pussilla varustetuilla ponttonirysillä pyydetyn lohen eloonjäämisaste oli 52 prosenttia, joskin eloonjäämisaste voi olla huomattavasti korkeampi ympäristöolosuhteista riippuen. Asiaa koskevia tutkimushankkeita on edelleen käynnissä. 
            
            
               (9)Yhteisessä suosituksessa esitetyt toimenpiteet ovat asetuksen (EU) N:o 1380/2013 15 artiklan 4 kohdan b alakohdan mukaiset, ja näin ollen ne voidaan asetuksen (EU) N:o 1380/2013 18 artiklan 3 kohdan ja asetuksen (EU) 2016/1139 7 artiklan 1 kohdan a alakohdan mukaan sisällyttää tähän asetukseen. STECF:n arvion mukaan poikkeuksen olisi kuitenkin oltava tilapäinen, ja asianomaisten jäsenvaltioiden olisi toimitettava hyvissä ajoin ennen tämän asetuksen voimassaolon päättymistä STECF:n ehdottamat asiaankuuluvat lisätiedot ja -data.
            
            
               (10)Edellä esitetyn perusteella tämän asetuksen voimassaoloaika olisi rajattava kolmeen vuoteen poikkeuksen ja kyseessä olevan kalastuksen kehityksen ajantasaisen arvioinnin varmistamiseksi.  
            
            
               (11)Koska komission delegoidulla asetuksella (EU) 2018/211 myönnetyn poikkeuksen voimassaolo päättyi 31 päivänä joulukuuta 2020, tätä asetusta olisi oikeudellisen jatkuvuuden varmistamiseksi sovellettava 1 päivästä tammikuuta 2021. Oikeusvarmuuden vuoksi tämän asetuksen olisi kiireellisenä tultava voimaan sitä päivää seuraavana päivänä, jona se julkaistaan,
            
            
               ON HYVÄKSYNYT TÄMÄN ASETUKSEN:
            
            
               1 artikla 
                  Kohde ja soveltamisala
            
            
               Tässä asetuksessa vahvistetaan säännöt ja sitä sovelletaan Itämeren lohen kalastuksessa vuosina 2021–2023 pyydetyn lohen purkamisvelvoitteen osalta. 
            
            
               2 artikla 
                  Määritelmät
            
            
               Tässä asetuksessa tarkoitetaan:
            
            
               ’Itämerellä’ asetuksen (EU) N:o 1380/2013 4 artiklan 2 kohdan b alakohdassa määriteltyjä ICES-alueita IIIb, IIIc ja IIId.
            
            
               3 artikla 
                  Lajeja, joiden eloonjäämisaste on korkea, koskeva poikkeus
            
            
               1.
                     Asetuksen (EU) N:o 1380/2013 15 artiklan 4 kohdan b alakohdassa tarkoitettuja lajeja, joiden eloonjäämisaste on korkea, koskevaa poikkeusta sovelletaan vannerysillä, pauneteilla ja kaikilla muuntyyppisillä loukkurysillä pyydettyyn loheen, lukuun ottamatta ponttonirysiä, joihin ei ole kiinnitetty solmutonta pussia.
            
            
               2. Edellä 1 kohdassa tarkoitettu poikkeus rajoitetaan enintään kahdeksaan prosenttiin kunkin jäsenvaltion lohikiintiön vuotuisista lohen kokonaissaaliista.
            
            
               3. Edellä 1 kohdassa säädetyn poikkeuksen mukaisesti pyydetty lohi on päästettävä takaisin mereen välittömästi. 
            
            
               4 artikla 
                  Loppusäännökset
            
            
               Jäsenvaltioiden, joilla on välitön kalastuksenhoitoetu, on viimeistään 1 päivänä toukokuuta 2023 toimitettava komissiolle tieteellistä lisätietoa, jonka perusteella voidaan arvioida pauneteilla ja sellaisilla ponttonirysillä, joihin on kiinnitetty solmuton pussi, pyydetyn lohen eloonjäämisarvion edustavuutta ja laatua, mukaan lukien tiedot vapauttamisen jälkeisestä kuolevuudesta.
            
            
               5 artikla 
                  Voimaantulo
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. 
            
            
               Sitä sovelletaan 1 päivän tammikuuta 2021 ja 31 päivän joulukuuta 2023 välisen ajan. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 22.6.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Kansainvälisen merentutkimusneuvoston (ICES) lausunto 2020 – Baltic Sea Ecoregion Fisheries Overview, 3.12.2020; ICES-lausunto 2020 – Baltic Sea Ecoregion Fisheries Overview, 10.12.2020.
               
               
                  
                     (4)
                  
                        Komission delegoitu asetus (EU) N:o 1396/2014, annettu 20 päivänä lokakuuta 2014, Itämerta koskevan poisheittämissuunnitelman laatimisesta (EUVL L 370, 30.12.2014, s. 40).
               
               
                  
                     (5)
                  
                        Komission delegoitu asetus (EU) 2018/211, annettu 21 päivänä marraskuuta 2017, Itämerta koskevan poisheittämissuunnitelman laatimisesta (EUVL L 41, 14.2.2018, s. 1).
               
               
                  
                     (6)
                  
                        Euroopan parlamentin ja neuvoston asetus (EU) 2016/1139, annettu 6 päivänä heinäkuuta 2016, Itämeren turska-, silakka- ja kilohailikantoja ja näitä kantoja hyödyntäviä kalastuksia koskevasta monivuotisesta suunnitelmasta (EUVL L 191, 15.7.2016, s. 1).
               
               
                  
                     (7)
                  
                        Euroopan parlamentin ja neuvoston asetus (EU) 2020/1781, annettu 25 päivänä marraskuuta 2020, asetuksen (EU) 2016/1139 muuttamisesta siltä osin kuin on kyse kalastuskapasiteetin alentamisesta Itämerellä sekä asetuksen (EU) N:o 508/2014 muuttamisesta Itämeren itäosan turskaa, Itämeren länsiosan turskaa ja Itämeren länsiosan silakkaa kalastavien laivastojen kalastustoiminnan pysyvän lopettamisen osalta (EUVL L 400, 30.11.2020, s. 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280–294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        EUVL L 191, 15.7.2016, s. 1.
               
               
                  
                     (12)
                  
                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
               
               
                  
                     (13)
                  
                        Komission delegoitu asetus (EU) N:o 1396/2014, annettu 20 päivänä lokakuuta 2014, Itämerta koskevan poisheittämissuunnitelman laatimisesta (EUVL L 370, 30.12.2014, s. 40).
               
               
                  
                     (14)
                  
                        Komission delegoitu asetus (EU) 2018/211, annettu 21 päivänä marraskuuta 2017, Itämerta koskevan poisheittämissuunnitelman laatimisesta (EUVL L 41, 14.2.2018, s. 1).
               
               
                  
                     (15)
                  
                        ”BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32)”, toimitettu 12.5.2020. Asiakirjasta 8. syyskuuta 2020 laaditut tarkistetut versiot lähetettiin 15 päiävän syyskuuta 2020 ja 16 päivänä maaliskuuta 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.